1 dood, 1 beseer ná skietery by winkelsentrum | Maroela Media
Cresta-winkelsentrum (Foto: chuckv.co.za)
'n Verdagte is doodgeskiet en 'n sekuriteitswag ernstig beseer toe daar Dinsdag 'n skietery by die Cresta-winkelsentrum in Johannesburg uitgebreek het.
Die polisie het hulle Dinsdagmiddag na die winkelsentrum gehaas nadat hulle in kennis gestel is van 'n rooftog by 'n winkel wat elektroniese toebehore verkoop, sê brig. Mathapelo Peters, polisiewoordvoerder. 'n Groep mans het na bewering die winkel binnegekom en verskeie elektroniese toestelle gesteel. Terwyl hulle gevlug het, het hulle verskeie skote in die lug afgevuur.
Een van die skote het 'n sekuriteitswag in sy 30's getref. Volgens Russel Meiring, woordvoerder van ER24, is die man in sy bobeen geskiet en was hy in 'n ernstige toestand toe die paramedici by die winkelsentrum aankom.
"Die man is op die toneel behandel en met 'n ambulans na die naaste hospitaal gehaas," sê Meiring.
Volgens Peters het die rowers weggejaag van die toneel, maar is hul Nissan NP200 deur die polisie se teen-bende-eenheid op die snelweg opgemerk. "'n Skietery het tussen die polisie en die rowers uitgebreek en een van die verdagtes is dood verklaar op die toneel."
Peters sê een ander verdagte is gearresteer, maar die laaste verdagte het dit reggekry om die polisie te ontglip. "Die derde verdagte is steeds voortvlugtend maar die polisie is warm op sy spoor," sê Peters.
Die polisie soek ook na 'n tweede voertuig, 'n wit Volkswagen Polo, wat in die rigting van Primville verdwyn het.
'n Vuurwapen is in die Nissan-voertuig gekry en sal ballisties getoets word om te bepaal of dit ook met ander misdade verbind kan word.
Meiring sê drie van die winkel se personeellede is ook medies ondersoek nadat hulle glo deur die rowers aangerand is.
Cresta polisie rowers skietery winkelsentrum
Duisende kriminele klagtes teen polisie glo nie ondersoek
Kersfees kom nader Misdaad neem toe, Hopelik sal die nie korrupte polisie lede hulle oral sigbaar maak.